**Συγκρούσεις στον Κόσμο της Δυαδικότητας**

Pathwork Guide Διάλεξη Αρ.82 / 3 Μαρτίου 1961

Σας χαιρετώ. Ο Θεός να ευλογεί όλους σας, αγαπημένοι μου φίλοι. Ευλογημένη είναι τούτη η ώρα.

Σε αυτό το μονοπάτι περνάτε από διάφορες φάσεις. Σε γενικές γραμμές, μέχρι στιγμής έχουμε διερευνήσει το πρώτο επίπεδο του ασυνείδητου νου σας. Είναι το επίπεδο στο οποίο διατηρείτε τις λάθος εντυπώσεις και τα συμπεράσματα που έχουν σχηματίσει άκαμπτες γενικεύσεις για διάφορες πτυχές της ζωής. Αυτές τις ονομάζουμε άκαμπτες μορφές στις εντυπώσεις της ψυχής. Κάποιες από αυτές μπορεί από μόνες τους να μην είναι ιδιαίτερα σημαντικές, όμως παρ’ όλα αυτά να παραμορφώνουν τη ζωή σας.

Έχουμε διεισδύσει στον κόσμο της δυαδικότητας που βρίσκεται κάτω από το επιφανειακό επίπεδο του υποσυνείδητου νου σας. Η μάχη μεταξύ των αντιθέτων διεξάγεται σε αυτό το βαθύτερο επίπεδο. Αυτή η μάχη δημιουργεί τεράστια σύγχυση στη ζωή σας. Αυτή η σύγχυση επιδρά και στα σημαντικά και στα πιο ασήμαντα ζητήματα. Οι μεγάλες αντιθέσεις είναι η ζωή και ο θάνατος, η ευτυχία και η δυστυχία, το φως και το σκοτάδι. Η σύγχυσή σας προέρχεται από μια στάση που έχετε προς τη ζωή, η οποία ενώ υποτίθεται πως σας οδηγεί προς τον επιθυμητό στόχο, συχνά σας οδηγεί, σε ένα βαθμό, προς έναν ανεπιθύμητο. Χρειάζεται να είστε πολύ ειλικρινείς και συνειδητοί με τον εαυτό σας για να κατανοήσετε αυτό το φαινόμενο και για να εντοπίσετε το εσωτερικό σφάλμα της δράσης και της αντίδρασης που ευθύνονται για αυτό το αποτέλεσμα που προκαλεί σύγχυση.

Ο συμβολισμός της θρησκείας για την πάλη των αντιθέτων είναι η πάλη μεταξύ του Θεού και του διαβόλου. Η σύγχυση που προκαλείται εξαιτίας αυτής της δυαδικότητας λέγεται ότι είναι ένα τέχνασμα του Σατανά για να εξαπατήσει τους ανθρώπους και να μην μπορούν να διακρίνουν ποιος είναι ο δρόμος του Θεού και ποιος του διαβόλου. Κάτι που είναι εγγενώς εγωιστικό και καταστροφικό, σε ένα επιφανειακό επίπεδο μοιάζει συχνά δίκαιο και άγιο, και το αντίστροφο. Η στρέβλωση της αλήθειας σε ψέμα είναι μέρος της μεγάλης μάχης των δυνάμεων του φωτός και του σκότους την οποία οι άνθρωποι εσφαλμένα θεωρούν που μαίνεται κάπου εκτός του εαυτού τους. Τείνουν να πιστεύουν πως είναι απλώς θύματα αυτής της διαμάχης.

Η επιλογή μεταξύ των καθημερινών εναλλακτικών λύσεων δημιουργεί συχνά σύγχυση. Αυτές οι εναλλακτικές λύσεις δεν είναι «καλές» ή «κακές». Και οι δύο προέρχονται από την ίδια βασική διαμάχη μέσα στην ανθρώπινη ψυχή.

Η σύγχρονη ψυχολογία έχει αναγνωρίσει αυτό το βασικό πρόβλημα και το αποκαλεί το ένστικτο της ζωής σε σχέση με το ένστικτο του θανάτου ή την αρχή της ηδονής σε σχέση με την αρχή της πραγματικότητας. Ωστόσο, υπάρχει σύγχυση για την αρχή της πραγματικότητας. Συχνά οι άνθρωποι δεν μπορούν να ξεχωρίσουν ποια αρχή αφορά στο Θεό και ποια στο διάβολο. Είναι η αρχή της ηδονής εγωιστική και συνεπώς καταστροφική; Μπορεί κάποιος να ενδώσει σ’ αυτή χωρίς να πληγώσει τους άλλους; Αντιπροσωπεύει η αρχή της πραγματικότητας το καθήκον, την υπευθυνότητα, την εργασία, τα επιτεύγματα και είναι γι’ αυτό το λόγο δημιουργική; Από την άλλη πλευρά, σας έχουν πει ότι ο Θεός είναι ευτυχία, φως και ευχαρίστηση και η αρχή της ηδονής σας κάνει να τα λαχταράτε όλα αυτά. Σε αυτό το σημείο, είτε το γνωρίζετε είτε όχι, έχετε παγιδευτεί σε μια από τις μεγαλύτερες παρανοήσεις της ανθρωπότητας.

Πίσω απ’ όλες τις συγκρούσεις που έχετε ανακαλύψει μέσα από την εργασία σας σε αυτό το μονοπάτι, υπάρχει μια πιο μεγάλη σύγκρουση που σχετίζεται πάντα με τον κόσμο της δυαδικότητάς σας. Πίσω από τις εντυπώσεις και τις παρανοήσεις σας υπάρχει πάντα κάποια σύγκρουση. Με τον ένα ή με τον άλλο τρόπο, διαπιστώνετε είστε διχασμένοι ανάμεσα στις διαφορετικές εναλλακτικές λύσεις. Αν απογυμνωθείτε από κάθε κίνητρο θα υποχρεωθείτε να βρείτε στον πυρήνα τα βασικά αντίθετα.

Όμως το επίπεδο της δυαδικότητας στο οποίο σας διχάζουν τα αντίθετα δεν είναι ο πυρήνας. Πίσω απ’ αυτό το επίπεδο βρίσκεται η πηγή του κόσμου της δυαδικότητας, ο οποίος με τη σειρά του είναι η πηγή προέλευσης των εντυπώσεών σας. Παραδόξως, αυτή η πηγή γίνεται στο επόμενο επίπεδο το ένα από τα δύο αντίθετα. Με άλλα λόγια, η πηγή που είναι ένας ενιαίος πυρήνας, στο επόμενο επίπεδο της συνειδητότητας χωρίζεται σε δύο αντίθετα. Αυτός ο πυρήνας είναι η λαχτάρα σας για την απόλυτη ευτυχία, για την αγάπη, την ευδαιμονία και τη γαλήνη. Η πρωταρχική λαχτάρα είναι η λαχτάρα για την μέγιστη ευτυχία, όμως η ζωή στη γη δεν επιτρέπει αυτή την ικανοποίηση. Αυτή η απαγόρευση δημιουργεί τον κόσμο της δυαδικότητας και συνεπώς, τις συγκρούσεις σας. Παρ’ όλα αυτά, είναι επίσης αλήθεια ότι ο κόσμος της δυαδικότητας είναι αυτός που δημιούργησε την απαγόρευση. Δημιούργησε συνθήκες ζωής στη γη που κάνουν την «πραγματικότητα» σαν κάτι που αντιτίθεται στην αρχή της ηδονής, για να μιλήσουμε με όρους της ψυχολογίας. Σε πνευματικούς όρους, αυτή η «πραγματικότητα» στη γη αντιτίθεται στη θεία αρχή της ευδαιμονίας.

Αυτό σας βάζει σε ένα φαύλο κύκλο. Το κρίσιμο ερώτημα είναι πώς θα μπορέσετε να βγείτε απ’ αυτόν και να βρείτε το δρόμο σας προς το φως και την αλήθεια. Κατ’ αρχάς, πρέπει να καταλάβετε τι είναι αυτό που ευθύνεται, τουλάχιστον εν μέρει, για τη δημιουργία της δυαδικότητας των ανθρώπων μέσα από ένα ενιαίο πυρήνα.

Η ζωή στη γη περιλαμβάνει αναγκαστικά και το σωματικό θάνατο. Ακόμα κι αν απομακρύνουμε πολλές δυστυχίες της ζωής επειδή κρίνουμε ότι δεν είναι απαραίτητες γιατί δημιουργήθηκαν από σύγχυση, ο σωματικός θάνατος θα συνεχίσει να υπάρχει. Εξακολουθεί να είναι ένα μυστήριο, κάτι άγνωστο και συνεπώς, κάτι τρομακτικό, παρά τη θρησκευτική πίστη. Μοιάζει σαν ένα τέλος και γι’ αυτό έρχεται σε μεγάλη αντίθεση με τη λαχτάρα για ζωή. Και ζωή σημαίνει, ουσιαστικά, ευδαιμονία. Όλες οι εξηγήσεις των θρησκειών, όσο αληθινές κι αν είναι, εξακολουθούν να είναι απλά εικασίες. Συνεπώς, αν ακολουθήσουμε τα βήματα της λογικής, βλέπουμε ότι ο φόβος του θανάτου δημιουργεί τον κόσμο της δυαδικότητας και ο κόσμος της δυαδικότητας δημιουργεί μια πραγματικότητα που λέει «όχι» στη λαχτάρα των ανθρώπων να νιώσουν πλήρως ικανοποιημένοι. Αυτό μας αφήνει με το πρόβλημα του θανάτου. Αν ασχοληθούμε με αυτό μπορούμε να σπάσουμε τον φαύλο κύκλο.

Η ανθρωπότητα από τη δημιουργία της προσπαθεί να αντιμετωπίσει το πρόβλημα του θανάτου. Δυστυχώς, αυτές οι προσπάθειες δεν ήταν αποτελεσματικές και ήταν καταδικασμένες να αποτύχουν, ακριβώς όπως είναι καταδικασμένο να αποτύχει και το ασυνείδητό σας όποτε προσπαθεί να επιλύσει ψυχολογικά προβλήματα κόβοντας δρόμο και υπεκφεύγοντας. Αντί να αντιμετωπίσετε ευθέως αυτό το θέμα, επιβάλετε στον εαυτό σας έτοιμες απαντήσεις που μπορεί να περιέχουν αλήθεια, αλλά δεν είναι αληθινές για εσάς τους ίδιους επειδή δεν καταλήξατε σ’ αυτές μέσα από τη δύναμη και το θάρρος που αποκτάει κάποιος μόνο όταν αφού αντιμετωπίσει αυτό το ζήτημα. Συνήθως επιλέγετε να το αποφύγετε από φόβο και από αδυναμία. Αυτός είναι ένας τρόπος που προσπαθείτε να αντιμετωπίσετε το πρόβλημα. Πολλοί θρησκευόμενοι άνθρωποι που προσκολλώνται στην πίστη τους εξαιτίας του φόβου τους, είναι παράδειγμα όσων αποφεύγουν να αντιμετωπίσουν την πραγματικότητα του θανάτου σε αυτή τη γη.

Μια άλλη προσπάθεια για να αντιμετωπίσει κανείς το πρόβλημα του θανάτου είναι να αρνηθεί αυτό που λαχταρά περισσότερο από καθετί. Η ανθρωπότητα λαχταρά την ευδαιμονία και την αιώνια ζωή, αλλά πολλοί απ’ αυτούς που τα λαχταρούν αυτά τρέμουν στη σκέψη πως δεν θα τα αποκτήσουν. Ως εκ τούτου, βιάζονται να αρνηθούν αυτό που λαχταράνε περισσότερο από καθετί άλλο. Μπορεί να δει κανείς αυτή την αυτοκαταστροφικότητα σε όλα τα επίπεδα. Εκδηλώνεται στη στάση που έχετε προς τα πιο ασήμαντα ζητήματα της ζωής, αλλά είναι βασικά ο τρόπος με τον οποίο αντιμετωπίζετε το πρόβλημα του θανάτου. Οι άθεοι υλιστές και οι επιφανειακά θρησκευόμενοι που θέλουν να αποφύγουν το θάνατο μέσω της πίστης τους είναι τα δύο πρότυπα. Κανείς απ’ αυτούς δεν συνειδητοποιεί ότι στην ουσία κάνουν ακριβώς το ίδιο, δηλαδή, πετάνε αυτό που λαχταρούν πολύ. Εναντιώνονται βίαια ο ένας στον άλλο, επειδή για τον καθένα ο άλλος αντιπροσωπεύει το αντίθετο απ’ αυτό που πιστεύει πως είναι η λύση για το μεγάλο πρόβλημα. Ωστόσο, κανείς δεν έχει βρει την απάντηση, επειδή η απάντηση θα έρθει από τον εαυτό, από μέσα. Η απάντηση θα έρθει μόνο αν αντιμετωπίσετε αυτά τα προβλήματα, τα ερωτήματα, τις συγχύσεις και τους φόβους και εξετάσετε τον τρόπο με τον οποίο μέχρι τώρα προσπαθούσατε να τα αντιμετωπίσετε.

Μπορεί αυτά που σας λέω για τη λαχτάρα για το Θεό να σας ακούγονται απόμακρα και αφηρημένα. Όταν προσπαθείτε να φανταστείτε τη θεϊκή ευδαιμονία που απολαμβάνουν οι πνευματικές οντότητες, αυτομάτως τη συνδέετε με κάτι που συνήθως διαφέρει από την ευτυχία που λαχταράτε εσείς οι άνθρωποι. Φαντάζεστε την ευδαιμονία του ουρανού σαν κάτι βαρετό, άγονο και χωρίς ενδιαφέρον. Υπάρχουν πολλοί άνθρωποι που πιστεύουν πως η ύπαρξη της δυστυχίας δίνει γεύση στην ευτυχία. Φυσικά και δεν είναι έτσι. Καθώς η λέξη «ευτυχία» υποδηλώνει για τους περισσότερους από εσάς μια μακρινή και αόριστη πνευματικότητα, ας χρησιμοποιήσουμε στη θέση της τη φράση, «μέγιστη ευχαρίστηση». Η βαθιά ριζωμένη επιθυμία σας για αυτή την «μέγιστη ευχαρίστηση» συγκρούεται διαρκώς με την πραγματικότητα έτσι όπως τη γνωρίζετε στη γη. Αυτό είναι το αποτέλεσμα της αδυναμίας σας να συμφιλιωθείτε με το θάνατο.

Η σύγχρονη ψυχολογία υποστηρίζει ότι αυτή η βαθιά ριζωμένη λαχτάρα πηγάζει από την επιθυμία να επιστρέψει κάποιος στη μήτρα, εκεί όπου το έμβρυο ζούσε σε μια κατάσταση χωρίς ανησυχίες, ευθύνες ή κακουχίες. Όσο μεγαλώνει η οντότητα, καλείται να αντιμετωπίσει την πραγματικότητα της ζωής και γι’ αυτό η σύγκρουση είναι πιο έντονη. Όμως αυτή η λαχτάρα του ανθρώπου ξεκινάει πριν βρεθεί στη μήτρα της μητέρας. Η αλήθεια είναι πως όλοι σας έχετε ενσωματωμένη στο πνεύμα σας μια αόριστη μνήμη μιας ζωής σε μια άλλη κατάσταση συνειδητότητας, όπου δεν βιώνατε τίποτε άλλο παρά μέγιστη ευτυχία. Μπορείτε να ανακτήσετε αυτή την κατάσταση σταδιακά, μέσα από διάφορα στάδια, και σε ένα βαθμό ενώ εξακολουθείτε να είστε μια ενσαρκωμένη οντότητα. Δεν αρκεί να απαλλαγείτε από τις εντυπώσεις σας και από τα εσφαλμένα συμπεράσματα. Ωστόσο, καθώς θα βρίσκεστε σε αυτή τη διαδικασία, θα έρθετε αναγκαστικά αντιμέτωποι με τον κόσμο της δυαδικότητας. Μόλις το κατανοήσετε αυτό όσο πιο βαθιά γίνεται, θα αντιμετωπίσετε κατά πρόσωπο την πάλη σας με το θάνατο, ή την «αντί-ευχαρίστηση», αν μπορώ να το ονομάσω έτσι.

Όπως ανέφερα προηγουμένως, υπάρχουν δύο βασικοί τρόποι με τους οποίους αντιμετωπίζετε τον θάνατο μέσα στις ασυνείδητες προσπάθειές σας. Και οι δύο βασίζονται στην άρνηση. Ο ένας είναι η προσπάθεια να τον αποφύγετε και ο άλλος είναι η προσπάθεια να μπείτε σε αυτό που τόσο πολύ φοβάστε. Και με δύο εναλλακτικές λύσεις αγωνίζεστε απελπισμένα κατά του θανάτου. Δεν αγωνίζεστε λιγότερο όταν σκόπιμα επιλέγετε το θάνατο, μέσα σε ένα αρνητικό πνεύμα αδυναμίας. Είναι τελείως διαφορετικό να αποδέχεστε τον θάνατο με έναν υγιή τρόπο, χάρη στη δύναμή σας.

Όταν χρησιμοποιώ τη λέξη «θάνατος», δεν εννοώ μόνο το σωματικό θάνατο. Αναφέρομαι σε όλες τις αρνητικές πτυχές της ζωής, σε οτιδήποτε εναντιώνεται στην ορμή της ηδονής. Υπό αυτή την έννοια, θάνατος σημαίνει επίσης απώλεια, αλλαγή και το άγνωστο που μπορεί στην πραγματικότητα να εμπεριέχει κάτι καλύτερο από την κατάσταση στην οποία βρίσκεστε, αλλά το οποίο τρέμετε επειδή σας είναι άγνωστο. Δεν υπάρχει άνθρωπος που να μη βιώνει πολλούς θανάτους καθημερινά.

Η στάση σας προς όλες τις πτυχές του θανάτου καθορίζει την ικανότητά σας να ζείτε και να βιώνετε την ηδονή. Όσο πιο υγιής είναι η στάση σας προς το θάνατο, τόσο περισσότερο θα μπορέσει να σας διαπεράσει η δύναμη της ζωής και συνεπώς, τόσο πιο υγιής και διαρκής θα είναι η ικανοποίηση της ορμής της ηδονής.

Το πρώτο βήμα είναι να ανιχνεύσετε πόσο αγωνίζεστε ενάντια στο θάνατο. Συνειδητοποιήστε το αυτό πλήρως, ακριβώς όπως πρέπει να συνειδητοποιήσετε πλήρως τη συνεχή λαχτάρα σας για μέγιστη ευχαρίστηση. Και τα δύο μπορεί να είναι κρυμμένα. Βρείτε ποιον από τους δύο τρόπους έχετε επιλέξει για να αντιμετωπίσετε τον θάνατο. Είτε για να τον αποφύγετε, είτε για να σπεύσετε προς αυτόν. Και οι δύο υπάρχουν σε κάθε ανθρώπινο ον, αλλά ο ένας μπορεί να είναι επικρατέστερος.

Αν έχετε επιλέξει τον δεύτερο, σαμποτάρετε την ευτυχία που θα μπορούσατε να είχατε επειδή φοβάστε μη τη χάσετε ή επειδή δεν θα την έχετε στο βαθμό που την επιθυμείτε. Λέτε, «Ο θάνατος ή η απώλεια είναι ούτως ή άλλως κάτι αναπόφευκτο, οπότε ας ξεμπερδεύω μ’ αυτό». Ένα ακραίο παράδειγμα είναι η αυτοκτονία.

Διχάζεστε ανάμεσα σε δύο μη ικανοποιητικές και επιζήμιες προσπάθειες να αναιρέσετε το θάνατο. Αυτές οι τεχνητές, δυναμικές και περιοριστικές προσπάθειες σας φέρνουν πολύ πιο κοντά σε αυτό που θέλετε να αποφύγετε κι έτσι χάνετε αυτό που επιθυμείτε να αποκτήσετε. Συνεπώς, τη δύναμη και την ίαση δεν θα τη βρείτε με την αποδοχή του θανάτους, αλλά με το πώς επιλέγετε να τον αποδεχτείτε. Η αποδοχή αναμεμιγμένη με φόβο και αρνητικότητα (όπου και τα δύο οδηγούν στην αυτοκαταστροφή) είναι εντελώς διαφορετική από μια υγιή, ισχυρή αποδοχή αυτού που είναι αναπόφευκτο. Αν τον αντιμετωπίσετε ευθέως, χωρίς να ζαρώνετε από το φόβο σας, θα συμφιλιωθείτε μ’ αυτόν κι έτσι θα απελευθερώσετε τη ζωτική σας δύναμη που υπάρχει μέσα σας και η οποία θα βρίσκεται υπό περιορισμό για όσο διάστημα δεν αντιμετωπίζετε το θάνατο με υγιή τρόπο.

Αισθάνεστε ότι η λύση βρίσκεται στην αποδοχή. Αλλά αισθάνεστε ότι στην αποδοχή βρίσκεται και ο αφανισμός. Όσο δεν αντιλαμβάνεστε αυτή τη σύγχυση, δεν μπορείτε να αρχίσετε να ψάχνετε για το δρόμο που θα σας βγάλει από το λαβύρινθο.

Πολύ συχνά, όταν οι άνθρωποι αντιμετωπίζουν αυτή τη σύγχυση, καταφεύγουν σε κάποια από τις πολλές μορφές θρησκείας. Αλλά το κάνουν με φόβο και με μια τάση φυγής. Έτσι, η θρησκεία, ανεξάρτητα από το πόσο αληθινή είναι η διδασκαλία της, δεν θα βοηθήσει πραγματικά, ακριβώς όπως δεν βοηθάει και η λάθος αποδοχή. Τέτοιου είδους θρησκευτικότητα δεν θα βοηθήσει επειδή γίνεται αποδεκτή εξαιτίας της αδυναμίας που μολύνει τα κίνητρα των ανθρώπων. Επειδή διαισθάνονται βαθιά μέσα τους την αναλήθεια που έχουν τα κίνητρά τους, περιφρονούν τον εαυτό τους και η πίστη που έχουν επιβάλει στον εαυτό τους δεν έχει πραγματική δύναμη για να τους βοηθήσει. Αποδέχονται το Θεό και ό,τι σημαίνει η πίστη στο Θεό, όχι επειδή πραγματικά πιστεύουν, αλλά επειδή φοβούνται. Έτσι, οι εχθροί της θρησκείας έχουν συχνά δίκιο όταν λένε ότι η θρησκεία είναι όπιο. Με την ίδια λογική, οι εχθροί του υλισμού έχουν δίκιο όταν απορρίπτουν την υλιστική άποψη, όχι μόνο επειδή δεν είναι αληθινή, αλλά επειδή το κίνητρο για να την αποδεχτεί κανείς είναι ο φόβος.

Όσο εξετάζουμε αυτό το θέμα, τόσο περισσότερο διαπιστώνουμε ότι η λύση βρίσκεται στο να αντιμετωπίσουμε το άγνωστο και το φόβο μας γι’ αυτό. Η εργασία είναι να βρει κανείς τη δύναμη να πεθάνει, γιατί μόνο το άτομο που ξέρει πώς να πεθάνει ξέρει και πώς να ζει.

Περιττό να πω ότι δεν χρειάζεται να περιμένετε να βιώσετε το σωματικό θάνατο προκειμένου να μάθετε πώς να ζείτε. Σ’ αυτό θα σας βοηθήσει ο περιστασιακός, συνειδητός φόβος σας για οτιδήποτε υποδηλώνει θάνατο, αλλά και οι άλλες πτυχές του θανάτου που περιλαμβάνει η καθημερινή ζωή. Αν δεν ξέρετε πώς να πεθάνετε, δεν μπορείτε να ζήσετε επειδή δεν μπορείτε να συμφιλιώσετε τα αντίθετα που δημιουργούν τη δυαδικότητα στην ψυχή σας. Ως εκ τούτου, δεν μπορείτε να απελευθερώσετε τη δύναμη της ζωής που βρίσκεται μέσα σας αναξιοποίητη.

Οπότε εξετάστε και την πίστη σας, φίλοι μου. Μη φοβηθείτε να αναγνωρίσετε ότι σε κάποιο βαθμό είναι μια διανοητική ένδυση στην οποία προσκολλάστε από αδυναμία και φόβο. Μια τέτοια ειλικρινή παραδοχή θα σας δώσει τη δύναμη να οικοδομήσετε μια αυθεντική πίστη που θα είναι πεποίθηση αλλά και γνώση. Θα είναι το αποτέλεσμα ενός εσωτερικού βιώματος της αλήθειας την οποία μέχρι τώρα γνωρίζατε μόνο διανοητικά. Αυτή η βεβαιότητα θα έλθει αφού μάθετε να αντιμετωπίζετε πλήρως το θάνατο. Όσο η ικανότητά σας να αντιμετωπίζετε το θάνατο βασίζεται σε μια γνώση που επιβάλλατε στον εαυτό σας και σας λέει ότι η ζωή συνεχίζεται και ότι ο θάνατος είναι μια ψευδαίσθηση, η πίστη σας θα είναι χτισμένη στην άμμο. Όμως αν κάνετε το μεγάλο και θαρραλέο βήμα να αντιμετωπίσετε τη δυσπιστία σας, την αμφιβολία και το φόβο σας και συμφιλιωθείτε μαζί τους, αποδεχόμενοι το άγνωστο, θα ενισχύσετε τη δύναμή σας και θα αφήσετε χώρο για τις αληθινές πεποιθήσεις και το βίωμα της πνευματικής αλήθειας. Τότε αυτό θα γίνει κομμάτι σας επειδή με αυτόν τον τρόπο θα μάθετε να ζείτε. Θα απελευθερωθεί η δύναμη της ζωής και θα ικανοποιηθεί μεγάλο μέρος της λαχτάρας σας για ευδαιμονία ενώ θα είστε ακόμα στη γη.

Ψάξετε και θα βρείτε μια περιοχή της ύπαρξής σας που προσκολλάται στη ζωή μόνο και μόνο για να αποφύγει το θάνατο. Αυτό είναι ένα αρνητικό κίνητρο και αναιρεί τη δύναμη της ζωής. Όμως αν αντιμετωπίσετε το θάνατο και συμβιβαστείτε μ’ αυτόν, θα αγκαλιάσετε τη ζωή θετικά. Μόνο αυτό μπορεί να λύσει το πρόβλημα της δυαδικότητας, δεδομένου ότι η δυαδικότητα απορρέει από την άρνηση.

Κάποια στιγμή, θα αντιμετωπίσετε το πρόβλημα της δυαδικότητας στο δρόμο της εξέλιξης και της ανάπτυξής σας. Σε κάποιους θα εμφανιστεί πιο σύντομα, σε κάποιους άλλους αργότερα, αλλά θα εμφανιστεί σε όλους.

Μη φοβάστε πως θα προδώσετε την πίστη σας αν αντιμετωπίσετε εκείνο το κομμάτι της πάνω στο οποίο έχετε βασίσει τον τρόμο σας για το θάνατο, γιατί μπορείτε να γίνετε πραγματικά δυνατοί μόνο όταν θα γνωρίζετε και θα αποδέχεστε την αβεβαιότητα του θανάτου στα μικρά πράγματα της καθημερινότητάς σας. Δεν θα βρείτε αυτή τη δύναμη σε όσα αποφεύγετε ή σε όσα είναι αρνητικά. Θα ξέρετε ότι ο θάνατος είναι αναπόσπαστο μέρος της ζωής. Στο βαθμό που αναπτύσσεστε προς αυτή την κατεύθυνση, η δύναμη της ζωής θα ρέει μέσα σας και θα σας δώσει μια πρόγευση του τι πραγματικά είναι η ευτυχία, η μέγιστη ευχαρίστηση και η αληθινή ασφάλεια ενώ βρίσκεστε ακόμα μέσα στο σώμα σας.

Πολλές πτυχές της πολιτισμένης ζωής στέκονται εμπόδιο στην μέγιστη ευτυχία που θα μπορούσατε, σε κάποιο βαθμό, να έχετε στη γη. Είναι το άμεσο αποτέλεσμα της εσωτερικής δυαδικότητας, η οποία με τη σειρά της προέρχεται από την αδυναμία σας να πεθάνετε. Η πολιτισμένη ζωή σας επιβάλει διαρκώς τις εναλλακτικές λύσεις της ευχαρίστησης και της δυσαρέσκειας. Ας εξετάσουμε, για παράδειγμα, την εργασία που δεν είναι πάντα ανάλογη με τις δημιουργικές ικανότητες και τις κλίσεις σας και ως εκ τούτου, δεν είναι σύμφωνη με τις προτιμήσεις σας και δεν σας ευχαριστεί. Επιπλέον, οι συνθήκες εργασίας, με όλα τα «πρέπει» που απορρέουν από τους πολιτικούς, οικονομικούς και κοινωνικούς παράγοντες, που είναι κι αυτοί με τη σειρά τους αποτέλεσμα της εσωτερικής δυαδικότητας, απαιτούν από εσάς να αγωνίζεστε για να ζήσετε. Αυτό ενθαρρύνει τη φιλοδοξία, τις παρορμήσεις και τους καταναγκασμούς. Επιπλέον, αυτά φέρνουν κάποιον αντιμέτωπο με υποχρεώσεις που μπορεί να είναι απαραίτητες μόνο στο πλαίσιο της παρούσας ζωής στη γη. Με αυτόν τον τρόπο δημιουργείται η αρχή μιας πραγματικότητας που αντιτίθεται ξεκάθαρα στις επιθυμίες σας και στην εκπλήρωση της ευτυχίας σας. Εδώ, τα επιμέρους εσωτερικά προβλήματα έχουν δημιουργήσει συλλογικά έναν πολιτισμό που κάνει τη ζωή δύσκολη άνευ λόγου. Έτσι, η πραγματικότητά σας που είναι συχνά δυσάρεστη, είναι από πολλές απόψεις περιττή και παρουσιάζεται ως μια συλλογική εκδήλωση της εσωτερικής δυαδικότητας. Κάθε άτομο που ξεκινάει να αντιμετωπίσει αυτό το εσωτερικό πρόβλημα βοηθάει με λεπτό, αλλά αποφασιστικό τρόπο, να αλλάξει ο κόσμος και αυτές οι συνθήκες. Καθώς θα εστιάζετε στα προβλήματα που υπάρχουν μέσα σας, μπορείτε να αντιμετωπίσετε την περιττή δυαδικότητα με έναν πολύ πιο υγιή τρόπο. Ταυτόχρονα, μπορείτε να βοηθήσετε να αλλάξει και η υπερβολικά σκληρή συλλογική πραγματικότητα.

Τώρα θέλω να αναφερθώ σε μια άλλη σύγχυση και σύγκρουση. Κατά τη διάρκεια αυτής της εργασίας μπορεί να έχετε συνειδητοποιήσει πλήρως τη επιθυμία σας για ευτυχία, αγάπη, ικανοποίηση, ή για να το πω με τα λόγια που χρησιμοποίησα σήμερα, για την μέγιστη ευχαρίστηση. Έχετε ανακαλύψει πως μεγάλο μέρος αυτής της επιθυμίας προέρχεται από όσα δεν ικανοποιήθηκαν όταν ήσασταν παιδί και που τώρα εκδηλώνονται ως υπερβολική λαχτάρα. Μαθαίνετε να ξεχωρίζετε την υγιή επιθυμία για ώριμη αγάπη από την παιδαριώδη ανάγκη να σας αγαπούν. Με τη βοήθεια αυτής της συνειδητότητας απελευθερώνεστε, σε κάποιο βαθμό, από αυτή τη λαχτάρα. Παρ’ όλα αυτά, είναι απαραίτητο να καταλάβετε από πού προέρχεται αυτή η υπερβολική απαίτηση. Η ανάγκη προέρχεται από μια αόριστη μνήμη που είναι ενσωματωμένη στο πνεύμα.

Ίσως αναρωτηθείτε: «Αν αυτή η επιθυμία έχει πνευματική προέλευση, τότε γιατί δεν είναι υγιής;» Η απάντηση, εν μέρει, είναι πως είναι αδύνατον να ικανοποιήσουμε τέτοιες υπερβολικές προσδοκίες στη γη δεδομένης της πραγματικότητας που δημιούργησε η ανθρωπότητα. Ούτε φτάνει να πούμε πως η παιδαριώδης λαχτάρα είναι μονόπλευρη, ενώ η ώριμη αγάπη είναι πρόθυμη να προσφέρει και να αγαπά τόσο όσο επιθυμεί και να λάβει. Στον ενήλικα, η παιδαριώδης λαχτάρα συγχωνεύεται διακριτικά με την ώριμη ικανότητα για αγάπη κι έτσι έχει μια δικαιολογία που λέει: «Αν μπορούσα να βρω μια απολύτως ικανοποιητική αγάπη σαν κι αυτή, θα ήμουν πρόθυμος να δώσω τα πάντα». Αυτό συχνά αληθεύει, αλλά η απάντηση βρίσκεται ακόμα βαθύτερα.

Η διαφορά μεταξύ της ανώριμης επιθυμίας και της λαχτάρας, και της ώριμης επιθυμίας για αγάπη και τη μέγιστη ευχαρίστηση, δεν καθορίζεται από την ένταση του συναισθήματος, αλλά από το στοιχείο του χρόνου και την επικρατούσα ψευδαίσθηση που λέει: «ή εγώ, ή κάποιος άλλος». Πολλές φορές το να ικανοποιηθεί κάποιο ένστικτο ή να εκπληρωθεί μια ευχή μπορεί να προκαλέσει σύγκρουση επειδή μπορεί την ίδια στιγμή θα κάνει ζημιά σε κάποιον άλλο. Μπορεί να σας κάνει εγωιστές. Έτσι, αισθάνεστε ότι πρέπει να διαλέξετε ανάμεσα στην ευχαρίστηση και την ανιδιοτέλεια καθώς και τα δύο είναι μέρος του θείου σχεδίου. Πώς μπορεί να αντιμετωπίσει κανείς αυτή τη δυαδικότητα; Μπορεί να θυμάστε μια πρόσφατη διάλεξη που έδωσα για τη μεγάλη μετάβαση της ανθρώπινης εξέλιξης. Σε εκείνη τη διάλεξη σας έδειξα την ψευδαίσθηση του: «εγώ ή ο άλλος». Δεν γίνεται να βιώσετε πραγματική χαρά αν αυτό θα είναι εις βάρος κάποιου άλλου. Θα συνειδητοποιήσετε αυτή την αλήθεια μόνο αν προχωρήσετε σε αυτό το μονοπάτι, κάνοντας βήματα υπό την καθοδήγησή μου.

Αυτό το ευρύτερο όραμα θα εκπληρωθεί και με έναν προβληματισμό που έχει σχέση με το στοιχείο του χρόνου. Η άμεση ικανοποίηση (που είναι αυτό που θέλει το παιδί) συχνά σημαίνει η δική μου ευχαρίστηση ή η ευχαρίστηση κάποιου άλλου. Ωστόσο, αυτό θα πάψει να ισχύει αν το δει κανείς πιο διευρυμένα. Όσο πιο ώριμος είναι κάποιος, τόσο πιο καλά θα μπορέσει να συνδέσει το αίτιο με το αποτέλεσμα, ακόμα κι αν χρονικά δεν βρίσκονται κοντά. Ο χρόνος είναι δημιούργημα του κόσμου της ψευδαίσθησης και γι’ αυτό το χρονικό διάστημα που μεσολαβεί από το αίτιο μέχρι το αποτέλεσμα σας κάνει να καταλαβαίνετε και να εκτιμάτε τα πράγματα τόσο διαφορετικά. Όσο ωριμάζει ένα άτομο πνευματικά και συναισθηματικά, ξεπερνάει τις πτυχές τις ψευδαίσθησης. Παρ’ όλο που ένα τέτοιο άτομο συνεχίζει να βρίσκεται εντός του χρόνου, αρχίζει να διαισθάνεται τον ψευδαισθητικό χαρακτήρα του. Πρακτικά, αυτό εκδηλώνεται με την ικανότητά του να βλέπει το αίτιο και το αποτέλεσμα, ακόμα κι αν δεν έχουν άμεση αλληλουχία. Ακόμα κι ένα μικρό παιδί μπορεί να αρχίσει να κάνει τη σύνδεση και να μαθαίνει απ’ αυτή, αν το παρακολουθήσει αυτό προσεκτικά. Γι’ αυτό η διαδικασία της ανάπτυξης καθορίζεται και από την ικανότητα κάποιου να συνδέει το αίτιο με το αποτέλεσμα, ακόμα κι όταν αυτά έχουν απόσταση μέσα στο χρόνο.

Για να το μάθετε αυτό θα πρέπει να συνδέσετε το παρελθόν με τα σημερινά αίτια και αποτελέσματα. Αυτό το μαθαίνετε ούτως ή άλλως στην εργασία σας εδώ. Όμως πρέπει επίσης να καλλιεργήσετε την υπομονή σας σε ό,τι αφορά στο παρόν. Αν η ενστικτώδης τάση σας να ικανοποιήσετε τις επιθυμίες σας παρεμβαίνει στην ευτυχία κάποιου άλλου, ή αν για διαφορετικούς λόγους δεν μπορείτε να αποκτήσετε αυτό που λαχταράτε, μπορείτε να καλλιεργήσετε να βλέπετε τις καταστάσεις από μια πιο ευρεία οπτική. Αφαιρέστε από την επιθυμία σας το «εδώ και τώρα» και θα δείτε το νόμο να ακολουθεί τη φυσική του πορεία, αλλά και ότι μπορείτε να βρίσκεστε εκτός χρόνου, τουλάχιστον σε κάποιο βαθμό. Η δύσκολη επιλογή ανάμεσα στην ευτυχία και την ανιδιοτέλεια υπάρχει μόνο στο σχετικό στοιχείο του χρόνου.

Όταν η λαχτάρα σας για ευτυχία δεν ικανοποιείται άμεσα, αυτό σας φαίνεται σαν ένα είδος θανάτου. Μπορεί συχνά να αισθάνεστε δυστυχισμένοι γι’ αυτό και υπό αυτή την έννοια σας φαίνεται σαν θάνατος. Όταν πάψετε να θέλετε να ικανοποιηθείτε άμεσα ενώ διατηρείτε ζωντανή την ευχή σας να πραγματοποιήσετε αυτό που επιθυμείτε, αντιμετωπίζετε με υγιή τρόπο τον θάνατο. Η παραίτηση από την επιθυμία είναι στην πραγματικότητα μια μη υγιής αποδοχή του θανάτου. Καθώς θα δυναμώνετε με υγιή τρόπο, θα αναγκαστείτε να δείτε ότι τελικά λαμβάνετε αυτό που επιθυμείτε. Δεν μπορεί παρά να συνειδητοποιήσετε την ψευδαίσθηση του φυσικού θανάτου, όχι επειδή θα το πιστεύετε διανοητικά, αλλά επειδή θα έχετε τη δύναμη που προέρχεται από την καθημερινή αντιμετώπιση του θανάτου με υγιή τρόπο. Μόλις ξεπεράστε αυτή τη σύγκρουση θα είναι ομαλός ο δρόμος σας ώστε να βρείτε την αληθινή δύναμη της ζωής που υπάρχει μέσα στη δύναμη να πεθαίνετε.

Υπάρχουν ερωτήσεις πάνω σε αυτό το θέμα;

**Ερώτηση:** Μπορείτε να μας δείξετε πώς να προσεγγίσουμε αυτό το θέμα στην καθημερινή μας ζωή και στην εργασία μας εδώ; Πώς μπορούμε να μάθουμε να εξαλείφουμε το χρόνο;

**Απάντηση:** Αυτό είναι μια παρανόηση. Δεν μπορείτε να εξαλείψετε το χρόνο όσο ζείτε στη γη. Μπορείτε μόνο να αναπτύξετε μια διαφορετική αντίληψη, να το δείτε από μια πιο ευρεία οπτική. Το αίτιο πλησιάζει στο αποτέλεσμα και συνεπώς, θα αρχίσετε να αντιλαμβάνεστε τον ψευδαισθητικό χαρακτήρα του χρόνου. Θα αρχίσετε να αισθάνεστε κάτι πέραν του χρόνου.

Η καλύτερη πρακτική προσέγγιση για να ξεκινήσετε είναι οι διαδικασίες που χρησιμοποιείτε σε αυτή την εργασία. Όλοι σας ξεκινήσατε να εργάζεστε σε αυτό το μονοπάτι με την πεποίθηση ότι πολλές από τις ατυχίες της ζωής σας οφείλονταν σε σφάλματα άλλων ή στη σκληρή μοίρα. Καθώς προχωρήσατε είδατε, όχι θεωρητικά αλλά πρακτικά, πως υπεύθυνες ήταν οι αντιδράσεις σας ή οι συμπεριφορές σας. Αυτό ήταν μια υπέροχη αποκάλυψη για εσάς. Μπορεί σε άλλους τομείς της ζωής σας να μην έχετε ακόμα τόσο μεγάλη επιτυχία, αλλά έχετε κάνει την αρχή και μπορείτε τώρα να συνδέσετε το αίτιο με το αποτέλεσμα. Προηγουμένως δεν μπορούσατε να το κάνετε αυτό, καθώς το αίτιο βρισκόταν μακριά από το αποτέλεσμα. Παρ’ όλα αυτά, η προσεκτική έρευνα αποκάλυψε τη σύνδεση. Όσο περισσότερα προβλήματα ανακαλύπτετε και τα επιλύετε, τόσο θα έρθετε κοντά στο να αισθανθείτε την ψευδαισθητική φύση του χρόνου.

Έτσι, από αυτή την άποψη, σας έχει ανατεθεί μια νέα εργασία και όσο πιο πολύ εργάζεστε πάνω σ’ αυτή, τόσο θα πλησιάζετε στο να αισθανθείτε και μια άλλη διάσταση πίσω από το χρόνο. Δεν θέλω να χρησιμοποιήσω τον όρο αιωνιότητα. Η διάσταση πίσω από το χρόνο δεν είναι η υπέρτατη, επειδή πίσω απ’ αυτή υπάρχει κάτι άλλο και πίσω απ’ αυτό υπάρχει κάτι άλλο για το οποίο δεν έχω λόγια.

Ως προς την πρακτική προσέγγιση για να μάθετε να αντιμετωπίζετε τον θάνατο στην καθημερινή σας ζωή, είναι τόσο αυτονόητη ώστε μετά βίας χρειάζεται να αναφερθώ σ’ αυτή.

 Εργαστείτε αρχικά προς την κατεύθυνση να αναγνωρίσετε και να αντιληφθείτε τις βασικές τάσεις που έχει η λαχτάρα σας για την μέγιστη ευτυχία καθώς και τις ανησυχίες σας για το θάνατο σε όλες τις πτυχές του. Αυτό δεν είναι πολύ δύσκολο. Πρέπει απλά να εστιάσετε εκεί την προσοχή σας. Εξετάζοντας τη διάθεση, τα συναισθήματα, τους φόβους, τις ανησυχίες και τα άγχη σας (που όλα είναι διαφορετικές πτυχές του θανάτου) θα δείτε ποιος είναι ο τρόπος με τον οποίο αντιδράτε στο θάνατο. Ανακαλύψτε ποιον από τους δύο λάθος τρόπους χρησιμοποιείτε για να τον αντιμετωπίσετε με τις συναισθηματικές αντιδράσεις σας. Μάθετε να αντιλαμβάνεστε όλα όσα αποφεύγετε. Μην καταστείλετε αυτό το φόβο.

Στη συνέχεια θα αρχίσετε να βλέπετε ότι δεν φοβάστε μόνο καθετί αρνητικό, αλλά και την αλλαγή επειδή είναι κάτι άγνωστο. Αυτή είναι η άλλη μεγάλη διαμάχη ανάμεσα σε ένα ζεύγος αντιθέτων. Το ένα δηλώνει ένα πνεύμα που προχωράει και το άλλο δηλώνει μια υποτιθέμενη ασφάλεια όταν μένετε στα ίδια. Η στασιμότητα είναι μια διαστρέβλωση του διαχρονικού στοιχείου της ύπαρξής σας.

Μπορεί να πείτε ότι έχετε επίγνωση της λαχτάρας σας για ευτυχία και του φόβου σας για καθετί αρνητικό. Όχι, φίλοι μου, κανείς από εσάς δεν αντιλαμβάνεται, ούτε στο ελάχιστο, ότι αυτές οι δύο τάσεις υπάρχουν μέσα σας. Αυτή η εργασία κάνει τη συνειδητότητά σας να εστιάζεται καλύτερα σε αυτό που κυρίως λαχταράτε και σε ό,τι φοβάστε. Καθώς θα αναπτύσσεται αυτή η συνειδητότητα θα καταλαβαίνεται τι σας λέω.

**Ερώτηση:** Δεν καταλαβαίνω τι εννοείτε όταν λέτε ότι βλέπουμε αρνητικά την πραγματικότητά μας και γι’ αυτό είμαστε συγκρατημένοι.

**Απάντηση:** Υπάρχει ο σωματικός θάνατος, η ασθένεια και ο κόσμος της ύλης που υποχρεωτικά φθείρεται. Υπάρχει ο αγώνας και η εργασία για την καθημερινή επιβίωση και οι υποχρεώσεις που σας επιβάλλονται και που μπορεί να μην σας αρέσουν. Η ζωή είναι συνεχείς αλλαγές, με απώλειες και αστάθμητους παράγοντες που μπορεί να σας δημιουργήσουν άγχος. Όλα αυτά μοιάζουν να μπλοκάρουν το δρόμο προς την ικανοποίηση της επιθυμίας σας για την μέγιστη ευτυχία. Μπορεί να μην σας αρέσει, αλλά αυτή είναι η πραγματικότητά σας σε αυτό το στάδιο της εξέλιξης.

**Ερώτηση:** Μπορείτε να μας εξηγήσετε λίγο πιο ξεκάθαρα πώς διαφέρει η υγιής αποδοχή από τη μη υγιή αποδοχή; Για παράδειγμα, σε έναν μάρτυρα;

**Απάντηση:** Ο μη υγιής τρόπος περιέχει, πάνω απ’ όλα, ένα πνεύμα ηττοπάθειας. Όπως ανέφερα και προηγουμένως, ο φόβος σας κάνει να σπεύδετε προς αυτό που φοβάστε. Η καταπιεσμένη επιθυμία σας για το αντίθετο απ’ αυτό που φοβάστε, είτε μπορείτε να το αποφύγετε είτε όχι, σας κάνει να εγκαταλείπετε την επιθυμία σας. Ο υγιής τρόπος είναι να πείτε, «Ναι, ο θάνατος είναι ανεπιθύμητος. Δεν ξέρω τι θα συμβεί κι αυτό δεν μου αρέσει. Αλλά είναι μέρος της ζωής κι όταν θα τον βρω μπροστά μου, θα είμαι αρκετά δυνατός για να τον αποδεχτώ. Και άλλοι τα πέρασαν αυτά, το ίδιο θα κάνω κι εγώ. Θα τον αντιμετωπίσω έχοντας πλήρη συνείδηση της αβεβαιότητάς μου. Τώρα συνειδητοποιώ ότι εξακολουθώ να τον φοβάμαι, όμως θα μάθω να αποδέχομαι αυτό που δεν μπορώ να αποφύγω και τελικά θα πάψω να φοβάμαι». Αυτό αφορά και όλες τις άλλες αρνητικές πτυχές της ζωής. Είναι πολύ δύσκολο να τεθεί σε λόγια. Ίσως θα βοηθηθείτε αν φανταστείτε μια κίνηση της ψυχής που αρχικά εκτείνετε και μετά χαλαρώνει. Όταν αγωνίζεστε να αποφύγετε κάτι που φοβάστε, εκτείνεστε και απομακρύνεστε απ’ αυτό. Ή μπορεί η έκταση να σας σπρώχνει προς αυτό. Αν έχετε το θάρρος να αντιμετωπίσετε ειλικρινά και ήρεμα τον εαυτό σας, θα βρείτε τη δύναμη που χρειάζεστε. Η έλλειψη αυτών των χαρακτηριστικών είτε θα σας οδηγήσει προς αυτό που φοβάστε, είτε θα σας κάνει να φύγετε τρέχοντας. Και τα δύο έχουν το ίδιο αποτέλεσμα, δηλαδή άρνηση.

**Ερώτηση:** Τι γνώμη έχετε για έναν ασκητή; Τρέχει να απομακρυνθεί από τα πάντα; Αντιμετωπίζει την πραγματικότητα ή την αποφεύγει;

**Απάντηση:** Σε γενικές γραμμές ένας ασκητής προσπαθεί να αποφύγει όσα φοβάται. Εγκαταλείπει κάθε ευχαρίστηση και ευτυχία επιβάλλοντας στον εαυτό του κακουχίες. Με άλλα λόγια, επιλέγει περιττές δυσκολίες επειδή φοβάται πολύ κάποια άλλη δυσκολία.

**Ερώτηση:** Ποια είναι η γνώμη σας για έναν πνευματικό ασκητή;

**Απάντηση:** Ακριβώς το ίδιο. Ο ασκητισμός είναι συχνά μια μεγάλη αυταπάτη και μια πλήρης άρνηση της δύναμης της ζωής. Η αρχή του θανάτου προκαλεί τέτοιο φόβο ώστε εκμηδενίζεται η δύναμη της ζωής. Είναι ένας ιδιαίτερα αυτοκαταστροφικός και επιζήμιος τρόπος για να αντιμετωπιστεί ο θάνατος.

**Ερώτηση:** Ποια είναι η γνώμη σας για την μέγιστη ευχαρίστηση που ακολουθεί όταν κάποιος αντιμετωπίζει και επιλύει τα λεγόμενα δυσάρεστα προβλήματα;

**Απάντηση:** Κι αυτό εξαρτάται από τα κίνητρα και από τον τρόπο θα γίνει αυτό. Αν είναι αυθεντικός και υγιής, τότε μιλάμε για τη διαδικασία που σας περιέγραψα. Δεδομένου ότι η δυαδικότητα είναι αποτέλεσμα της άρνησης, ο δρόμος για να βγει κάποιος από τη δυαδικότητα είναι να μην έχει πια άρνηση, και να αντιμετωπίζει τις καταστάσεις. Τότε αυτό θα του δείξει την ενότητα που υπάρχει πίσω από τη δυαδικότητα και η ευχαρίστηση και ο πόνος θα γίνουν ένα. Όμως υπάρχουν και φαντασιακοί και συνεπώς, μη υγιείς τρόποι για να το κάνει κανείς αυτό και αυτοί είναι οι ψευδαισθήσεις.

**Ερώτηση:** Σε μια υγιή κατάσταση υπάρχει άρνηση να δοθεί έμφαση σε ό,τι είναι δυσάρεστο;

**Απάντηση:** Όχι, θα έλεγα ακριβώς το αντίθετο. Ο θάνατος παύει να υπάρχει, αλλά αυτό θα γίνει μόνο αν πραγματικά αντιμετωπίσετε το γεγονός ότι για τώρα υπάρχει. Αν το αρνηθείτε αυτό, υπάρχει ο κίνδυνος να τον αρνηθείτε και να τον αποφύγετε. Αν είναι τεχνητή η πίστη σας στο τελικό αποτέλεσμα θα έχει το αντίθετο αποτέλεσμα. Δεν μπορείτε να αρνηθείτε αυτό που εξακολουθεί να είναι υπαρκτό για εσάς.

**Ερώτηση:** Μιλάμε για ζωή *και* θάνατο ή για ζωή *ή* θάνατο;

**Απάντηση:** Για ζωή *και* θάνατο.

**Ερώτηση:** Επομένως δεν μπορεί να είναι κάτι δυσάρεστο, αλλιώς θα ήταν ζωή *ή* θάνατος. Οπότε, ο θάνατος πρέπει να είναι ευχαρίστηση. Επομένως, σε μια υγιή στάση δεν υπάρχει άρνηση να δώσουμε έμφαση σε ό,τι είναι δυσάρεστο;

**Απάντηση:** Ας μη συγχέουμε το τελικό αποτέλεσμα με τη διαδικασία που ακολουθούμε για να φτάσουμε σ’ αυτό. Πολλές θρησκευτικές φιλοσοφίες έχουν διδάξει αυτή την αλήθεια. Όμως το τελικό αποτέλεσμα χρησιμοποιήθηκε για να αποφύγει κανείς να αντιμετωπίσει αυτό που εξακολουθεί να φαίνεται δυσάρεστο, αν όχι για κάποιο άλλο λόγο, αλλά για το ότι είναι κάτι άγνωστο. Προτού μπορέσετε να βιώσετε πραγματικά, με υγιή τρόπο, ότι ο θάνατος είναι ευχαρίστηση, πρέπει πρώτα να αντιμετωπίσετε τη διαστρέβλωσή σας που λέει ότι ο θάνατος μοιάζει να είναι ζοφερός και τρομακτικός. Μόνο τότε θα μπορέσετε να συνειδητοποιήσετε ότι η ζωή και θάνατος είναι ένα, ότι ο πόνος και η ευχαρίστηση είναι ένα.

**Ερώτηση:** Δεν είναι το ίδιο απατηλό να νομίζουμε ότι τα προβλήματα της καθημερινότητας και οι δυσκολίες που αντιμετωπίζουμε είναι δυσάρεστες; Δεν είναι ευχάριστες για κάποιον που τις κυριαρχεί; Συνεπώς, αυτό δεν αναιρεί την δυσαρέσκεια;

**Απάντηση:** Μόλις φτάσετε σε αυτή την κατάσταση θα δείτε ότι έτσι είναι. Όμως μέχρι κάποιος να φτάσει εκεί θα ήταν επικίνδυνο να προσπαθήσουμε να τον πείσουμε να το κάνει. Αυτό έχει ήδη γίνει κατά κόρον. Πρέπει να είστε πολύ προσεκτικοί γιατί είναι πολύ εύκολο να το αποφύγετε αυτό και να εξαπατήσετε τον εαυτό σας. Ο πειρασμός είναι τόσο μεγάλος επειδή η ανθρωπότητα φοβάται να αντιμετωπίσει την αλήθεια. Η αλήθεια δεν είναι ποτέ δυσάρεστη, αλλά μπορεί να σας φαίνεται έτσι όταν βρίσκεστε σε μια κατάσταση προσωρινής πραγματικότητας και βλέπετε τα πράγματα παραμορφωμένα. Οι άνθρωποι πρέπει να εγκαταλείψουν μια αλήθεια που δεν έχουν ακόμα ανακαλύψει και ταυτόχρονα να αντιμετωπίσουν την αναλήθεια που εξακολουθεί να υπάρχει μέσα τους. Πρέπει να κοιτάξετε μέσα στην άβυσσο των ψευδαισθήσεων, εφ’ όσων εξακολουθεί να είναι άβυσσος για εσάς.

**Σχόλιο:** Νομίζω ότι αυτό έχει να κάνει με την ερμηνεία της λέξης «αρνούμαι». Αν κάποιος εννοεί μ’ αυτό ότι κάτι δεν υπάρχει, τότε κάνει λάθος. Ωστόσο, αν κάποιος εννοεί ότι κάτι δεν είναι πραγματικό, ότι είναι μια ψευδαίσθηση, τότε αυτό διαφέρει.

**Απάντηση:** Ναι, αυτό είναι αλήθεια. Βλέπετε, υπάρχουν τόσες θρησκείες που αρχικά κατείχαν αυτή την αλήθεια όταν δίδασκαν για την άρνηση του θανάτου. Όμως λόγω της τάσης που έχει η ανθρωπότητα να θέλει να φτάσει στο τελικό αποτέλεσμα κόβοντας δρόμο ώστε να αποφύγει να αντιμετωπίσει την ψευδαισθητική άβυσσο, προσκολλάται σε λόγια σαν το «δεν υπάρχει θάνατος» και τα χρησιμοποιεί με λάθος τρόπο. Το αποτέλεσμα είναι μια πίστη που επιβάλλεται και που υιοθετείται εξαιτίας του φόβου και της αδυναμίας. Ας είμαστε λοιπόν προσεκτικοί και να έχετε πάντα κατά νου πως αυτό που μοιάζει να είναι το πιο τρομακτικό (ο θάνατος σε όλες τις πτυχές του) πρέπει να αντιμετωπιστεί προτού αυτοαναιρεθεί.

Δεν ήταν εύκολη αυτή η διάλεξη, φίλοι μου. Θα σας δώσει πολλή τροφή για σκέψη και υλικό για να προοδεύσετε.

Να είστε όλοι ευλογημένοι. Η θεία δύναμη και αγάπη σας αγκαλιάζουν. Αυτή η αγάπη είναι μια πραγματικότητα. Μακάρι να την αισθάνεστε και να τη μεταφέρετε στη ζωή σας. Να είστε ευλογημένοι. Να είστε εν ειρήνη. Να είστε εν Θεώ.